Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) te članka 32. Statuta Općine Sveti Filip i Jakov („Službeni glasnik Općine Sveti Filip i Jakov“ broj 2/14 – pročišćeni tekst.. 6/14, 1/18, 1/20 i 2/21, 16/24) Općinsko vijeće Općine Sveti Filip i Jakov na --.-- . sjednici održanoj ----------2025. donosi

**O D L U K U**

**o isplati jednokratne prigodne novčane pomoći (uskrsnice) umirovljenicima, korisnicima Zajamčene minimalne naknade Hrvatskog zavoda za socijalni rad osobama i korisnicima Nacionalne naknade za starije osobe**

**PREDMET ODLUKE**

Članak 1.

Donosi se Odluka o isplati jednokratne prigodne novčane pomoći (uskrsnice) umirovljenicima, korisnicima Zajamčene minimalne naknade Hrvatskog zavoda za socijalni rad koji imaju prebivalište na području Općine Sveti Filip i Jakov i korisnicima Nacionalne naknade za starije osobe koji imaju prebivalište na području Općine Sveti Filip i Jakov.

**UVJETI ZA ISPLATU JEDNOKRATNE PRIGODNE NOVČANE POMOĆI**

Članak 2.

**Pravo na jednokratnu prigodnu novčanu** pomoć imaju osobe koje imaju prijavljeno prebivalište na području Sveti Filip i Jakov te koje ispunjavaju jedan od ovih uvjeta:

-da su umirovljenici (korisnici invalidske, starosne ili obiteljske mirovine, mirovine ostvarene sukladno odredbama Zakona o pravima hrvatskih branitelja iz Domovinskog rata i članova njihovih obitelji i Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba) ili

-korisnici Zajamčene minimalne naknade Hrvatskog zavoda za socijalni rad i to žene s navršenih 60 godina života i muškarci s navršenih 65 godina života ili

- korisnici Nacionalne naknade za starije osobe starije životne dobi i to žene s navršenih 60 godina života i muškarci s navršenih 65 godina života.

Članak 3.

Pravo na jednokratnu prigodnu novčanu pomoć ne može se prenositi na drugu osobu niti nasljeđivati.

**IZNOSI JEDNOKRATNE PRIGODNE NOVČANE POMOĆI**

Članak 4.

Jednokratna prigodna novčana pomoć se isplaćuje u novcu, **u iznosu od 50 EUR** po osobi koja preda zahtjev s traženom dokumentacijom.

**NAČIN ISPLATE**

Članak 5.

Jednokratna prigodna novčana pomoć će se isplaćivati tijekom **ožujka i travnja 2025. godine** na tekuće račune podnositelja zahtjeva.

Iznimno, podnositeljima zahtjeva koji nemaju tekuće račune jednokratna prigodna novčana pomoć će se isplatiti u gotovini.

**PODNOŠENJE ZAMOLBE ZA ISPLATU**

Članak 6.

**Umirovljenici** koji udovoljavaju uvjetima za ostvarivanje prava na isplatu, trebaju podnijeti Jedinstvenom upravnom odjelu Općine Sveti Filip i Jakov zamolbu za isplatu, uz koju se prilaže:

* odrezak od posljednje mirovine
* broj tekućeg računa
* presliku važeće osobne iskaznice

**Korisnici Zajamčene minimalne naknade Hrvatskog zavoda za socijalni rad** koji udovoljavaju uvjetima za ostvarivanje prava na isplatu trebaju podnijeti Jedinstvenom upravnom odjelu Općine Sveti Filip i Jakov zamolbu za isplatu, uz koju se prilaže:

* preslika Rješenja o zajamčenoj minimalnoj naknadi Hrvatskog zavoda za socijalni rad,
* preslika osobne iskaznicu
* broj tekućeg računa na koji će se izvršiti uplata.

**Korisnici Nacionalne naknade za starije osobe** koji udovoljavaju uvjetima za ostvarivanje prava na isplatu trebaju podnijeti Jedinstvenom upravnom odjelu Općine Sveti Filip i Jakov zamolbu za isplatu, uz koju se prilaže:

* preslika Rješenja o zajamčenoj minimalnoj naknadi Hrvatskog zavoda za socijalni rad,
* preslika osobne iskaznicu
* broj tekućeg računa na koji će se izvršiti uplata.

Prilikom obrade podnesenih zahtjeva od podnositelja zahtjeva se može zatražiti dodatna dokumentacija kojom se dokazuju uvjeti iz ove Odluke.

**Zahtjevi se podnose do 7. travnja 2025. godine.**

**ZAŠTITA OSOBNIH PODATAKA**

Članak 7.

Osobe koje žele ostvariti pravo na isplatu jednokratne prigodne novčane pomoć, trebaju dati privolu Općini Sveti Filip i Jakov za obradu osobnih podataka jer bez takve privole Općina ne smije obrađivati osobne podatke i isplata nije moguća.

Osobni podaci podnositelja zahtjeva prikupljaju se u svrhu isplate jednokratne prigodne novčane pomoći , te se u druge svrhe neće koristiti.

Općina Sveti Filip i Jakov kao voditelj obrade osobnih podataka jamči tajnost prikupljenih osobnih podataka.

Općina Sveti Filip i Jakov jamči da prikupljene osobne podatke neće koristiti u druge svrhe niti ih neosnovano davati na korištenje ili uvid trećim osobama.

Osobni podaci podnositelja zahtjeva prikupljeni radi isplate jednokratne prigodne novčane pomoći mogu se davati na uvid jedino Poreznoj upravi i Državnom uredu za reviziju te drugim državnim tijelima koja su zakonom ovlaštena za nadzor poslovanja Općine Sveti Filip i Jakov.

**ZAVRŠNA ODREDBA**

Članak 8.

Ova Odluka stupa na snagu osmog dana od dana objave u Službenom glasniku Općine Sveti Filip i Jakov.

KLASA:

URBROJ:

Sveti Filip i Jakov, ------------ 2025. godine

**OPĆINSKO VIJEĆE OPĆINE SVETI FILIP I JAKOV**

**Predsjednik Općinskog vijeća**

**Igor Pedisić**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Obrazloženje**

Kako bi se olakšalo i uljepšalo vrijeme uskrsnih blagdana socijalno najugroženijim kategorijama naših stanovnika, predlaže se povodom uskrsnih blagdana isplata jednokratne prigodne novčane pomoći – uskrsnice.